Source: http://www.bihon.ro/sibiul-o-echipa-imprevizibila/1040047
Timestamp: 2018-03-24 18:08:14+00:00

Document:
Sibiul, o echipa imprevizibila - BIHON
Sibiul, o echipa imprevizibila
13. ianuarie 2012 11:50	 Reactualizat la:	 13. ianuarie 2012 11:52
Baschetbaliştii orădeni vizează o nouă victorie în meciul cu CSU Atlassib
CSM Oradea debutează duminică în retur, primind vizita celor de la CSU Atlassib.
Baschetbaliştii orădeni şi suporterii lor îşi pun mari speranţe în sezonul care urmează. CSM Oradea se află pe locul secund în campionat şi este calificată la turneul Final Four al Cupei României.
„Am avut realizări importante în tur, iar acum avem mari aşteptări de la a doua parte a campionatului şi a cupei. Ne aşteaptă un retur dificil, în care sperăm să fim feriţi de accidentări. Suntem obligaţi să jucăm bine, să câştigăm meci de meci, pentru a evita sincopele. Un eventual eşec ne poate arunca în jos câteva locuri în clasament. În Cupa României, sperăm să facem o figură cât mai frumoasă”, a declarat managerul CSM Oradea, Şerban Sere.
Echipa orădeană va debuta mâine în retur, urmând să joace pe teren propriu în compania formaţiei CSU Atlassib Sibiu. Şerban Sere este conştient că va fi un meci dintre cele mai grele. „Partida cu Sibiul va fi dintre cele mai dificile, pentru că sibienii vor încerca să-şi ia revanşa pentru înfrângerea de pe terenul lor, din tur. Este o echipă total imprevizibilă. După eşecul cu noi, au avut apoi nu mai puţin de zece victorii consecutive, pentru a mai pierde apoi alte câteva meciuri”, a spus managerul orădean.
Atuurile orădenilor
Oficialul speră că jocul colectiv al echipei noastre va avea câştig de cauză în faţa individualităţilor de la CSU Atlassib. „Cred că avem două atuuri în acest meci, organizarea jocului, respectiv omogenitatea grupului de jucători. Dacă ne vom face jocul nostru obişnuit şi nu ne vom angrena în jocul lor, de tip «run and gun», cred că avem toate şansele să ne impunem. Organizarea noastră superioară ar trebui să contracareze realizările individuale ale vedetelor din echipa sibiană”, opinează Şerban Sere.
Managerul CSM Oradea afirmă că echipa noastră nu va fi dezavantajată de faptul că nu jucat cele două meciuri din Cupa României. „Noi am anticipat că nu vom juca în compania celor de la CS Otopeni şi am disputat o partidă în compania unui adversar foarte puternic din Serbia, Vizura Smederevo. Consider că acel meci a constituit o repetiţie utilă şi o pregătire eficientă înaintea partidei cu Sibiul”, a conchis Sere.
Partida CSM Oradea – CSU Atlassib Sibiu va avea loc duminică, la Arena „Antonio Alexe”, cu începere de la ora 19:30.
Taguri: baschet, csm oradea, CSU Atlassib Sibiu

References: CSM 
 CSM 
 CSM 
 CSM 
 CSM 
 csm